Hiv-valistus loppuu Thaimaassa – joka viides Suomen hiv-tartunnoista peräisin Thaimaan-matkalta

KOHU Hesarin julkaisema juttu oli liikaa. Hivpoint lopettaa vapaaehtoisten käyttämisen valistajina.

Kuvituskuva. Jussi Vehkasalo

Kaisa Paastela

Suomalaisiin matkailijoihin kohdistettu hivin ennaltaehkäisytyö Thaimaassa päättyy.

Vapaaehtoisen tekemä kenttätyö Thaimaassa seksiä ostavien suomalaismatkailijoiden parissa on päätetty lopettaa, kertoo Hivpoint.

–Tästä päivästä alkaen työtä tekevät toistaiseksi vain säätiön omat työntekijät. Käytännössä tämä tarkoittaa Thaimaassa tehtävästä kenttätyöstä luopumista toistaiseksi, Hiv-säätiön ylläpitämä Hivpoint kertoo.

Vapaaehtoiset ovat olleet henkilöitä, jotka ovat oleskelleet syystä tai toisesta pidemmän ajan Thaimaassa ja halunneet antaa omaa aikaansa hivin ennaltaehkäisytyöhön. Työtä on tehty vuodesta 2014 saakka.

–Jatkossakin pidämme yllä neuvovaa puhelinta, jossa muun muassa ohjataan tarvittaessa saamaan jälkiehkäisylääkitystä tai käymään seksitautitesteissä. Lisäksi toteutamme viestintää Thaimaassa ilmestyvissä suomalaislehdissä ja useilla eri nettisivuilla, Hivpoint kertoo tiedotteessaan.

Taustalla on kohu joka syntyi Helsingin Sanomien kerrottua Hivpointin vapaaehtoistyötä tekevästä Tero Vuorimiehestä Vuorimies kertoi HS:ssä myös itse ostavansa seksiä ja ajautuneensa takavuosina jopa tilanteeseen, jossa epäili prostituoidun olevan ihmiskaupan uhri.

Hivpointin mukaan haastattelussa oli useita seksikauppaan liittyviä kannanottoja, jotka ovat vastoin Hivpointin periaatteita.

–Hivpoint suhtautuu seksikauppaan ilmiönä kriittisesti. Emme hyväksy seksin ostamista, kun siihen liittyy ihmiskauppaa, paritusta, pakottamista tai ala-ikäisten hyväksikäyttöä – tai yleensäkään, jos se ei perustu täysi-ikäisten ja täysivaltaisten ihmisten vapaaehtoiseen sopimukseen, säätiö muistuttaa.

Noin joka viides suomalaisten saamista hi-virustartunnoista on peräisin Thaimaasta harrastetusta suojaamattomasta seksistä.

Hivpoint korostaa, että sen toimintaperiaatteisiin ei kuulu yksittäisten ihmisten valintojen tuomitseminen.

–Pyrimme auttamaan hiv-riskin pienentämisessä tai jo tapahtuneen riskitilanteen seurausten minimoimiseksi. Annamme myös apua ja neuvoja, jos ihminen haluaa muuttaa toimintatapojaan.